title: PROVEDBENA UREDBA KOMISIJE (EU) …/... o osiguravanju neometanog funkcioniranja elektroničkog registra kvota za stavljanje fluorougljikovodika na tržište

text:
               PROVEDBENA UREDBA KOMISIJE (EU) …/...

               оd 25.4.2019.

               o osiguravanju neometanog funkcioniranja elektroničkog registra kvota za stavljanje fluorougljikovodika na tržište

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006
                  1
               , a posebno njezin članak 17. stavak 2.,

               budući da:

               (1)Člankom 17. Uredbe (EU) br. 517/2014 predviđen je središnji elektronički registar za upravljanje kvotama za stavljanje fluorougljikovodika na tržište te izvješćivanje o njima, uključujući opremu napunjenu fluorougljikovodikom stavljenu na tržište („registar”).

               (2)Nakon Kigalijske izmjene Montrealskog protokola o tvarima koje oštećuju ozonski omotač
                  2
               , od 1. siječnja 2019. uvoz i izvoz velikih količina fluorougljikovodika Unije obuhvaćeni su sustavom licenciranja koji je iznesen u članku 4B. Montrealskog protokola. Valjan upis poduzeća u registar kao uvoznika ili izvoznika u skladu s Uredbom (EU) br. 517/2014 smatra se takvom licencom.

               (3)Kako bi se osiguralo neometano funkcioniranje registra, važno je utvrditi zahtjeve za poduzeća za koja je upis obvezan. Ti bi zahtjevi trebali, između ostalog, sadržavati zahtjev za dostavom podataka koji se odnose na financijski i pravni status tih poduzeća. Takvi će podaci možda biti potrebni kako bi se osigurala učinkovita provedba raspodjele kvota, izbjeglo narušavanje raspodjele kvota te spriječilo izbjegavanje i zlouporaba zakonodavnih zahtjeva.

               (4)Drukčiji položaj poduzeća koja su ovlastila jedinog predstavnika u skladu s Uredbom (EU) br. 517/2014 također mora biti vidljiv u zahtjevima za upis.

               (5)Kako bi se djelotvorno proveo mehanizam kvota za stavljanje fluorougljikovodika na tržište putem registra, važno je pružiti zaštitne mjere s ciljem zakonite i pravedne raspodjele kvota. Funkcija registra je da olakša djelotvornu provedbu mehanizma kvota. Stoga organizacija registra i njegovo upravljanje mora omogućiti uporabu registra kao alata kako bi se spriječilo izbjegavanje ili zlouporaba zahtjeva za raspodjele kvota. Konkretno, u slučajevima gdje isti stvarni vlasnik ili više njih upiše više poduzeća s ciljem ostvarivanja veće raspodjele kvota od udjela pojedinačnog poduzeća u maksimalnoj količini flouorougljikovodika koji se stavljaju na tržište u Uniji u skladu s člankom 15. stavkom 1. Uredbe (EU) br. 517/2014, takva poduzeća upisana pod istim stvarnim vlasnikom trebala bi se smatrati jednim poduzećem za potrebe raspodjele kvote propisane člankom 16. stavkom 5. te uredbe. Stvarno vlasništvo može se odnositi na bilo koji oblik pravnog subjekta, uključujući primjerice mala i srednja poduzeća.

               (6)Uzimajući u obzir nacionalne zakone i pravila koji reguliraju osnivanje i rad poduzeća, Komisija treba pomoć država članica kako bi procijenila potpunost i točnost podataka koje su poduzeća dostavila za potrebe upisa. Stoga bi države članice trebale biti dužne surađivati i razmjenjivati informacije s Komisijom kako bi se osiguralo neometano funkcioniranje registra.

               (7)Komisija je dužna osigurati da se osobni podaci dostavljeni na temelju članka 17. Uredbe (EU) br. 517/2014 obrađuju u skladu s Uredbom (EU) 2018/1725 Europskog parlamenta i Vijeća
                  3
               .

               (8)Mjere predviđene ovom Uredbom u skladu su s mišljenjem Odbora uspostavljenog člankom 24. stavkom 1. Uredbe (EU) br. 517/2014.,

               DONIJELA JE OVU UREDBU:

               Članak 1.

               Predmet

               Ovom se Uredbom utvrđuju opći zahtjevi poslovanja za upis u registar uspostavljen na temelju članka 17. stavka 1. Uredbe (EU) br. 517/2014.

               Članak 2.

               Definicije

               „Stvarni vlasnik” označava stvarnog vlasnika kako je definiran u točki 6. članka 3. Direktive (EU) 2015/849 Europskog parlamenta i Vijeća
                  4
               .

               Članak 3.

                Zahtjevi u pogledu podataka za upis u registar

               1.Poduzeća osnovana u Uniji Komisiji dostavljaju sljedeće podatke za potrebe upisa u registar:

               (a)ime i pravni oblik poduzeća kako je navedeno u relevantnim službenim dokumentima u skladu s nacionalnim zakonima i praksama;

               (b)punu adresu poduzeća, uključujući ime ulice i kućni broj, poštanski broj, ime grada i države;

               (c)telefonski broj poduzeća, uključujući međunarodni pozivni broj;

               (d)PDV identifikacijski broj poduzeća;

               (e)registracijski i identifikacijski broj gospodarskog subjekta (EORI), ako je primjenjivo;

               (f)puno ime osobe za kontakt koja zadovoljava uvjete navedene u točkama i. i ii. te zasebnu elektroničku adresu koju navedena osoba koristi u poslovne svrhe i koja, ako je dostupna, sadržava jasnu povezanost s poduzećem :

               i.on ili ona je stvarni vlasnik poduzeća ili je u njemu zaposlen/a;

               ii.on ili ona ima ovlast izvršavati sve obveze i relevantne djelatnosti povezane s registrom u ime poduzeća na način da postanu pravno obvezujuće za poduzeće;

               (g)opis poslovnih djelatnosti poduzeća;

               (h) pisanu potvrdu namjere poduzeća da se upiše u registar koju je potpisao stvarni vlasnik ili zaposlenik poduzeća koji ima ovlast davati pravno obvezujuće izjave u ime poduzeća;

               (i)podatke o bankovnom računu poduzeća koje je potpisom ovjerio predstavnik banke ili originalnu službenu izjavu o bankovnom računu u Uniji koji poduzeće koristi za poslovne djelatnosti, a odnosi se na razdoblje od posljednja tri mjeseca.

               2.Poduzeća osnovana van Unije, a koja su ovlastila jedinog predstavnika kako se navodi u članku 16. stavku 5. Uredbe (EU) br. 517/2014, Komisiji dostavljaju sljedeće podatke za potrebe upisa u registar:

               (a) podatke navedene u točkama (a), (b) i (c) stavka 1. koji se odnose na poduzeće i jedinog predstavnika, uz koje je potrebno priložiti, u slučaju podataka navedenih u točki (a), relevantan službeni dokument u kojemu se navodi ime i pravni oblik zajedno s ovjerenim prijevodom tog dokumenta na engleski jezik;

               (b) podatke navedene u točkama (d), (e) i (i) stavka 1. koji se odnose na jedinog predstavnika, a ne na poduzeće;

               (c) puno ime osobe za kontakt koja zadovoljava uvjete navedene u točkama i. i ii. te zasebnu elektroničku adresu koju ta osoba koristi u poslovne svrhe te koja sadržava, ako je dostupno, jasnu povezanost s jedinim predstavnikom:

                i.on ili ona je stvarni vlasnik jedinog predstavnika ili je u njemu zaposlen/a;

               ii.on ili ona ima ovlasti izvršiti sve obaveze i relevantne djelatnosti povezane s registrom u ime poduzeća i jedinog predstavnika na način da su postale pravno obvezujuće za poduzeće i jedinog predstavnika;

               (d)elektroničku adresu jedinog predstavnika;

               (e)opis poslovnih djelatnosti poduzeća;

               (f) pisanu potvrdu navedenu u točki (h) stavka 1. koju je dodatno potpisao stvarni vlasnik ili zaposlenik jedinog predstavnika koji ima ovlasti davati pravno obvezujuće izjave u ime jedinog predstavnika.

               3.Kako bi poduzeća mogla podnijeti izjavu na temelju članka 16. stavka 2. ili članka 16. stavka 4. Uredbe (EU) br. 517/2014. za određenu godinu, rokove za podnošenje i ispunjavanje prijave za upis u registar Komisija utvrđuje u obavijesti koju izdaje na temelju trećeg podstavka članka 16. stavka 2. te uredbe.

               4.Poduzeća koja su već upisana u registar prije stupanja na snage ove Uredbe dužna su dostaviti podatke na temelju stavka 1. ili 2., ovisno o tome koji je primjenjiv, u roku od tri mjeseca od datuma stupanja na snagu ove Uredbe, osim ako ih već nisu dostavila u registar.

               Članak 4.

               Dodatni zahtjevi u pogledu podataka za upis u registar

               1.Komisija može zatražiti od poduzeća da dostavi podatke o identitetu stvarnog vlasnika poduzeća ili više njih, te, gdje je primjenjivo, o identitetu jedinog predstavnika poduzeća, uključujući podatke o vrsti stvarnog vlasništva te o vrsti i razini kontrole za koju svaki takav vlasnik ima ovlast.

               2.U slučajevima gdje je opravdano nakon preliminarne procjene podataka dostavljenih u skladu s člankom 3. te, ako je primjenjivo, u skladu sa stavkom 1. ovog članka, Komisija od poduzeća može zatražiti sljedeće:

               (a)dodatne podatke ili dokaze o točnosti i potpunosti podataka dostavljenih u skladu s člankom 3., ili ovisno o slučaju, u skladu sa stavkom 1. ovog članka;

               (b)financijske izvještaje poduzeća za prethodnu godinu ili, ako nisu dostupni, dokaze o dostatnim sredstvima za obavljanje budućih djelatnosti koje poduzeće želi upisati u registar;

               (c)poslovni plan poduzeća s budućim djelatnostima te pregled prethodnih poslovnih djelatnosti;

               (d)dokument kojim će dokazati upravljačku strukturu poduzeća;

               (e)podatke o bilo kakvoj povezanosti, primjerice pravnoj, ekonomskoj ili fiskalnoj povezanosti s drugim poduzećima ili stvarnim vlasnicima drugih poduzeća koji su predali zahtjev za upis ili su već upisani u registar.

               3.Komisija može, po potrebi, zatražiti ovlašten prijevod na engleski jezik za sve dodatne podatke ili popratne dokaze koji su zatraženi od poduzeća koji su ovlastili jedinog predstavnika na temelju stavka 2.

               4.Poduzeća dostavljaju sve zatražene podatke ili dokaze u skladu s ovim člankom u roku od deset radnih dana od dana podnošenja zahtjeva ili u duljem roku koje Komisija može odobriti na osnovu opravdanog zahtjeva poduzeća za produljenjem roka.

               Članak 5.

               Obveza ažuriranja podataka

               Poduzeća upisana u registar osiguravaju da se podaci koje su dostavila ili koji su dostavljeni u njihovo ime na temelju ove Uredbe ažuriraju te Komisiji dostavljaju ažurirane podatke čim se neki od tih podataka promijeni ili više ne bude potpun ili točan.

               Članak 6.

               Odbijanje, suspenzija i poništavanje upisa

               1.Komisija može odbiti ili suspendirati upis poduzeća u registar ako zahtjevi ove Uredbe nisu ispunjeni u pogledu tog poduzeća ili ako su podaci ili dokazi koje je dostavilo poduzeće ili koji su dostavljeni u njegovo ime na temelju ove Uredbe netočni ili nepotpuni. Predmetno se poduzeće i nadležno tijelo dotične države članice obavješćuje putem registra o razlozima odbijanja ili suspenzije upisa u registar.

               2.U slučaju suspenzije upisa poduzeća na temelju stavka 1., Komisija ukida suspenziju i obnavlja upis ako se zahtjevi ove Uredbe u pogledu tog poduzeća naknadno ispune ili, ovisno o slučaju, ako se podaci ili dokazi koje je dostavilo poduzeće ili koji su dostavljeni u njegovo ime na temelju ove Uredbe naknadno ažuriraju tako da su točni i potpuni.

               3.Komisija poništava upis poduzeća u slučajevima gdje su svjesno dostavljeni pogrešni podaci ili ako poduzeće nakon suspenzije opetovano ne dostavlja tražene podatke ili ne ažurira svoje podatke na temelju ove Uredbe. Predmetno se poduzeće i nadležno tijelo dotične države članice obavješćuju putem registra o razlozima poništavanja upisa.

               Članak 7.

               Poduzeća s istim stvarnim vlasnikom ili više njih

               1.U svrhu raspodjele kvota za stavljanje na tržište fluorougljikovodika na temelju članka 16. stavka 5. Uredbe (EU) br. 517/2014 sva poduzeća s istim stvarnim vlasnikom ili više njih smatraju se jednim jedinstvenim deklarantom u skladu s člankom 16. stavcima 2. i 4. te uredbe. Taj jedinstveni deklarant jest poduzeće koje je prvo upisano ili, ovisno o slučaju, drugo upisano poduzeće koje je stvarni vlasnik naveo. Sva poduzeća s istim stvarnim vlasnikom ili više njih smatraju se jednim jedinstvenim uvoznikom ili proizvođačem u svrhu ponovnog izračuna referentnih vrijednosti u skladu s člankom 16. stavkom 3. Uredbe (EU) br. 517/2014. Taj jedinstveni uvoznik ili proizvođač jest poduzeće koje je prvo upisano ili, ovisno o slučaju, drugo upisano poduzeće koje je stvarni vlasnik naveo.

               2.Za poduzeća na koja se stavak 1. primjenjuje u dva razdoblja prijave Komisija poništava upis poduzećâ s istim stvarnim vlasnikom ili više njih osim za poduzeće koje je prvo upisano ili, ovisno o slučaju, drugo upisano poduzeće koje je stvarni vlasnik naveo, osim ako postoje druge preostale obveze za koje je potreban upis u registar u skladu s Uredbom (EU) br. 517/2014.

               Članak 8.

               Razmjena informacija

               Države članice na zahtjev moraju surađivati i razmjenjivati podatke s Komisijom kada je to potrebno za pregled cjelovitosti i točnosti podataka koje su dostavila poduzeća za potrebe upisa na temelju ove Uredbe, posebno kada se podaci odnose na nacionalne zakone i prakse.

               Članak 9.

               1.Obrađeni osobni podaci poduzeća u registru mogu se čuvati najviše pet godina nakon poništavanja upisa u skladu s člankom 6. stavkom 3.

               2.Komisija mora tehničkim sredstvima osigurati brisanje osobnih podataka u skladu sa stavkom 1.

               Članak 10.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 25.4.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 150, 20.5.2014., str. 195.

                     (2)

                        Odluka Vijeća (EU) 2017/1541 od 17. srpnja 2017. o sklapanju, u ime Europske unije, Kigalijske izmjene Montrealskog protokola o tvarima koje oštećuju ozonski omotač, SL L 236, 14.9.2017., str. 1.

                     (3)

                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

                     (4)

                        Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ, SL L 141, 5.6.2015., str. 73.


title: PROVEDBENA UREDBA KOMISIJE (EU) …/... o odobravanju Kabo Verdeu privremenog odstupanja od pravila o povlaštenom podrijetlu utvrđenih u Delegiranoj uredbi (EU) 2015/2446, u pogledu pripremljenih ili konzerviranih fileta skuše i pripremljenih ili konzerviranih fileta trupca ili trupa

text:
               PROVEDBENA UREDBA KOMISIJE (EU) …/...

               оd 17.4.2019.

               o odobravanju Kabo Verdeu privremenog odstupanja od pravila o povlaštenom podrijetlu utvrđenih u Delegiranoj uredbi (EU) 2015/2446, u pogledu pripremljenih ili konzerviranih fileta skuše i pripremljenih ili konzerviranih fileta trupca ili trupa

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  1
               , a posebno njezin članak 64. stavak 6. i članak 66. točku (b),

               budući da:

               (1)Kabo Verde je zemlja korisnica općeg sustava povlastica koji se u Uredbi (EU) br. 978/2012 Europskog parlamenta i Vijeća
                  2
                naziva OSP. Provedbenom uredbom Komisije (EU) br. 439/2011
                  3
                Kabo Verdeu je odobreno odstupanje od Uredbe Komisije (EEZ) br. 2454/93
                  4
                u vezi s određenjem pojma proizvoda s podrijetlom koji se koristi za potrebe OSP-a. Odstupanje se odnosilo na godišnju količinu od 2 500 tona pripremljenih ili konzerviranih fileta skuše i 875 tona pripremljenih ili konzerviranih fileta trupca ili trupa. Smatralo se da su na temelju odstupanja i u okviru te količine navedeni proizvodi podrijetlom iz Kabo Verdea čak i ako su, unatoč tome što su proizvedeni u Kabo Verdeu, bili proizvedeni od ribe bez podrijetla. Nakon što je odstupanje tri puta produljeno, ono je 31. prosinca 2018. prestalo važiti
                  5
               .

               (2)Dopisom od 22. listopada 2018. Kabo Verde je podnio zahtjev za produljenje navedenog odstupanja za istu godišnju količinu na razdoblje do stupanja na snagu novog Sporazuma o gospodarskom partnerstvu („SGP”) između Unije i Zapadne Afrike, koji je parafiran 30. lipnja 2014. Na temelju njegovih pravila o kumulaciji, Sporazum o gospodarskom partnerstvu omogućit će riboprerađivačkoj industriji Kabo Verdea da se pridržava pravila o povlaštenom podrijetlu upotrebom ribe podrijetlom iz drugih zapadnoafričkih država.

               (3)Ukupna godišnja količina koja je odobrena Kabo Verdeu na temelju odstupanja znatno je pridonijela poboljšanju stanja u riboprerađivačkom sektoru Kabo Verdea od 2008. Ta je količina u određenoj mjeri pridonijela ponovnom oživljavanju flote malih ribarskih plovila Kabo Verdea, što je od ključne važnosti za tu zemlju.

               (4)Iz argumenata navedenih u zahtjevu može se zaključiti da bi bez odstupanja sposobnost riboprerađivačke industrije Kabo Verdea da nastavi s izvozom u Uniju na temelju OSP-a bila znatno narušena, čime bi se mogao omesti daljnji razvoj flote malih ribarskih plovila Kabo Verdea za pelagijski ribolov.

               (5)Potrebno je dodatno vrijeme kako bi se učvrstili rezultati koje je Kabo Verde već postigao u svojim naporima da ponovno oživi lokalnu ribolovnu flotu. Odstupanjem bi se Kabo Verdeu trebalo dati dovoljno vremena da se pripremi za usklađivanje s pravilima za stjecanje povlaštenog podrijetla.

               (6)Uzimajući u obzir privremenu narav odobrenih odstupanja u vezi s određenjem pojma proizvoda s podrijetlom, odstupanje bi trebalo odobriti na razdoblje od dvije godine ili do stupanja na snagu SGP-a između Unije i Zapadne Afrike, u pogledu godišnje količine od 2 500 tona pripremljenih ili konzerviranih fileta skuše i 875 tona pripremljenih ili konzerviranih fileta trupca ili trupa. Međutim, odstupanje bi trebalo isteći na dan koji neposredno prethodi datumu stupanja na snagu SGP-a sa Zapadnom Afrikom, ako se to dogodi prije 31. prosinca 2020.

               (7)Količinama utvrđenima u Prilogu ovoj Uredbi trebalo bi upravljati u skladu s člancima od 49. do 54. Provedbene uredbe Komisije (EU) 2015/2447
                  6
                kojima se uređuje upravljanje carinskim kvotama.

               (8)Odstupanje bi trebalo odobriti uz uvjet da carinska tijela Kabo Verdea poduzimaju potrebne korake za provedbu količinskih provjera pri izvozu proizvoda na koje se primjenjuje odstupanje te da Komisiji prosljeđuju izjavu o količini za koju su u skladu s ovom Uredbom izdane potvrde o podrijetlu „Form A” te serijske brojeve tih potvrda. Ako se sustav registriranih izvoznika (sustav REX) počne primjenjivati u Kabo Verdeu tijekom 2019. u skladu s člankom 79. Provedbene uredbe Komisije (EU) 2015/2447, isto bi se pravilo trebalo primjenjivati i na tvrdnje o podrijetlu koje su sastavili registrirani izvoznici.

               (9)Mjere predviđene u ovoj Uredbi trebale bi stupiti na snagu dan nakon njezine objave kako bi se uzelo u obzir stanje u Kabo Verdeu i kako bi se toj zemlji omogućilo da primijeni odstupanje bez daljnje odgode.

               (10)Mjere predviđene ovom Uredbom u skladu su s mišljenjem Odbora za carinski zakonik,

               DONIJELA JE OVU UREDBU:

               Članak 1.

               U skladu s člancima 2., 3. i 4. ove Uredbe i odstupajući od članka 41. točke (b) i članka 45. Delegirane uredbe (EU) 2015/2446, pripremljeni ili konzervirani fileti skuše i pripremljeni ili konzervirani fileti trupca ili trupa iz oznaka KN 1604 15 11, ex 1604 19 97 i 1604 20 90 proizvedeni u Kabo Verdeu od ribe bez podrijetla smatraju se podrijetlom iz Kabo Verdea.

               Članak 2.

               1.Odstupanje se primjenjuje na proizvode koji se izvezu iz Kabo Verdea i deklariraju za puštanje u slobodni promet u Uniji u razdoblju od 1. siječnja 2019. do sljedećih datuma:

               (a)31. prosinca 2020.; ili

               (b)ako Sporazum o gospodarskom partnerstvu između Unije i Zapadne Afrike, parafiran 30. lipnja 2014. („SGP”), stupi na snagu 31. prosinca 2020. ili ranije, do dana koji neposredno prethodi datumu stupanja na snagu tog SGP-a.

               2.Odstupanje se primjenjuje na proizvode do godišnje količine navedene u Prilogu.

               3.Primjena odstupanja podliježe usklađivanju s uvjetima utvrđenima u članku 43. Delegirane uredbe (EU) 2015/2446.

               Članak 3.

               Količinama utvrđenima u Prilogu ovoj Uredbi upravlja se u skladu s člancima od 49. do 54. Provedbene uredbe Komisije (EU) 2015/2447, kojima se uređuje upravljanje carinskim kvotama.

               Članak 4.

               Odstupanje se odobrava uz sljedeće uvjete:

               1.   Carinska tijela Kabo Verdea poduzimaju potrebne korake za provedbu količinskih provjera izvoza proizvodâ iz članka 1.

               2.   U polje 4 potvrde o podrijetlu „Form A”, koju izdaju nadležna tijela Kabo Verdea u skladu s ovom Uredbom, unosi se sljedeća napomena: „Odstupanje – Provedbena uredba Komisije (EU) xxx/2019.” U slučaju primjene sustava registriranih izvoznika (REX) na Kabo Verde u 2019., ta napomena navodi se na tvrdnjama o podrijetlu koju su sastavili registrirani izvoznici.

               3.   Svakog tromjesečja nadležna tijela Kabo Verdea prosljeđuju Komisiji izjavu o količini za koju su u skladu s ovom Uredbom izdane potvrde o podrijetlu i/ili tvrdnje o podrijetlu te serijske brojeve tih potvrda.

               Članak 5.

               Ova Uredba stupa na snagu sljedećeg dana od dana objave u Službenom listu Europske unije. Primjenjuje se od 1. siječnja 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 17.4.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 269, 10.10.2013., str. 1.

                     (2)

                        Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (SL L 303, 31.10.2012., str. 1.).

                     (3)

                        Provedbena Uredba Komisije (EU) br. 439/2011 od 6. svibnja 2011. o odstupanju od Uredbe (EEZ) br. 2454/93 u vezi s određenjem pojma proizvoda s podrijetlom koji se koristi za potrebe sustava općih carinskih povlastica kako bi se u obzir uzela specifična situacija u Kabo Verdeu u pogledu izvoza određenih proizvoda ribarstva u Europsku uniju (SL L 119, 7.5.2011., str. 1.).

                     (4)

                        Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (SL L 253, 11.10.1993., str. 1.).

                     (5)

                        Provedbena uredba Komisije (EU) br. 2017/968 od 8. lipnja 2017. (SL L 146 od 9.6.2017., str. 13.).

                     (6)

                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

    ---documentbreak---

               PRILOG

                        Redni broj

                        Oznaka KN

                        Opis robe

                        Razdoblja

                        Godišnja količina (izražena u tonama neto mase)

                        09.1647

                        1604 15 11

                        ex 1604 19 97

                        Pripremljeni ili konzervirani fileti skuše (Scomber scombrus, Scomber japonicus, Scomber colias)

                        1.1.2019. do datuma utvrđenog u skladu s člankom 2. stavkom 1.

                        2 500 tona

                        09.1648

                        ex 1604 19 97

                        1604 20 90

                        Pripremljeni ili konzervirani fileti trupca ili trupa (Auxis thazard, Auxis rochei)

                        1.1.2019. do datuma utvrđenog u skladu s člankom 2. stavkom 1.

                        875 tona


title: PROVEDBENA UREDBA KOMISIJE (EU) …/... o izmjeni Provedbene uredbe (EU) 2017/1153 u pogledu izvješćivanja o vrijednostima CO2 prema WLTP-u za određene kategorije novih osobnih automobila te prilagodbe ulaznih podataka za korelacijski alat

text:
               PROVEDBENA UREDBA KOMISIJE (EU) …/...

               оd 31.10.2019.

               o izmjeni Provedbene uredbe (EU) 2017/1153 u pogledu izvješćivanja o vrijednostima CO2 prema WLTP-u za određene kategorije novih osobnih automobila te prilagodbe ulaznih podataka za korelacijski alat

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila
                  1
               , a posebno njezin članak 8. stavak 9. prvi podstavak i članak 13. stavak 7. prvi podstavak,

               budući da:

               (1)U Uredbi (EU) 2019/631 Europskog parlamenta i Vijeća
                  2
                propisuje se da se za cijeli vozni park EU-a ciljane vrijednosti emisija CO2 iz novih osobnih automobila za 2025. i 2030. trebaju izračunati na temelju emisija CO2 iz novih osobnih automobila registriranih 2020. koje su izmjerene u skladu s Uredbom Komisije (EU) 2017/1151
                  3
                (dalje u tekstu „izmjerene vrijednosti emisija CO2”).

               (2)U Provedbenoj uredbi Komisije (EU) 2017/1153
                  4
                utvrđuju se pravila o načinu na koji proizvođači izračunavaju izmjerene vrijednosti emisija CO2 i izvješćuju o njima. Međutim, potrebno je preciznije navesti kako će se te vrijednosti određivati, posebno kad je riječ o hibridnim električnim vozilima bez punjenja iz vanjskog izvora (NOVC-HEV) i onima s punjenjem iz vanjskog izvora (OVC-HEV).

               (3)Trebalo bi pojasniti i kako će se određivati izmjerene vrijednosti emisija CO2 ako se za potrebe homologacije provodi nekoliko ispitivanja emisija CO2.

               (4)Korelacija emisija CO2 iz NOVC-HEV-ova i OVC-HEV-ova trebala bi se izvesti na temelju fizičkih ispitivanja vozila, a ne na temelju simulacija korelacijskog alata zbog složenosti prilagodbe korelacijskog alata tako da se uzmu u obzir takve tehnologije vozila. Međutim, kako bi verifikacija korelacijskih rezultata bila djelotvorna, Komisiji bi trebalo dostaviti podatke o tehničkom ispitivanju tih vozila na isti način kao i za konvencionalna vozila.

               (5)Provedbenu uredbu (EU) 2017/1153 trebalo bi stoga na odgovarajući način izmijeniti.

               (6)Mjere predviđene ovom Uredbom u skladu su s mišljenjem Odbora za klimatske promjene,

               DONIJELA JE OVU UREDBU:

               Članak 1.

               Provedbena uredba (EU) 2017/1153 mijenja se kako slijedi:

               (1)Članak 7.a mijenja se kako slijedi:

               (a)stavak 1. prvi podstavak zamjenjuje se sljedećim:

               „Proizvođači za svaki novi osobni automobil registriran 2020. izračunavaju kombiniranu ili, prema potrebi, ponderiranu kombiniranu vrijednost emisija CO2, koja se određuje kao MCO2, izmjereno u skladu sa sljedećim jednadžbama:

               (a)za vozila koja imaju motor samo s unutarnjim izgaranjem:

               jednadžba za izračun MCO2-ind  iz drugog podstavka točke 3.2.3.2.4. Podpriloga 7. Prilogu XXI. Uredbi (EU) 2017/1151, pri čemu se vrijednosti MCO2-H i MCO2-L za predmetnu interpolacijsku porodicu zamjenjuju vrijednostima MCO2,C,5 (kombinirano) preuzetima iz točaka 2.5.1.1.3. (vozilo H) i 2.5.1.2.3. (vozilo L) certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

               (b)za hibridna električna vozila bez punjenja iz vanjskog izvora (NOVC-HEV):

               jednadžba: MCO2-izmjereno = MCO2-L,C,5 + Kind x (MCO2-H,C,5 – MCO2-L,C,5)

               pri čemu je

               MCO2-L,C,5
                     vrijednost MCO2,C,5 (kombinirano) za predmetnu interpolacijsku porodicu preuzeta iz točke 2.5.1.2.3. certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

               Kind
                     interpolacijski koeficijent razmatranog pojedinačnog vozila za primjenjivi ciklus ispitivanja WLTP-om, kako je navedeno u točki 4.5.3. Podpriloga 8. Prilogu XXI. Uredbi (EU) 2017/1151;

               MCO2-H,C,5
                     vrijednost MCO2,C,5 (kombinirano) za predmetnu interpolacijsku porodicu preuzeta iz točke 2.5.1.1.3. certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

               (c)za hibridna električna vozila s punjenjem iz vanjskog izvora (OVC-HEV):

               jednadžba: MCO2-izmjereno = MCO2-L,C,5 + Kind x (MCO2-H,C,5 – MCO2-L,C,5)

               pri čemu je

               MCO2-L,C,5, MCO2-H,C,5
                     za predmetnu interpolacijsku porodicu određuju se u skladu s formulom iz točke 4.1.3.1. Podpriloga 8. Prilogu XXI. Uredbi (EU) 2017/1151, pri čemu se vrijednost Mi,CDj  zamjenjuje vrijednošću MCO2,CD (kombinirano) koja je preuzeta iz točke 2.5.3.2. certifikata o EZ homologaciji tipa za vozilo H i L, ovisno o slučaju, a vrijednost Mi,CS zamjenjuje se vrijednošću MCO2,C,5 (kombinirano) koja je preuzeta iz točke 2.5.3.1. certifikata o EZ homologaciji tipa za vozilo H, L ili M, ovisno o slučaju;

               Kind
                     interpolacijski koeficijent razmatranog pojedinačnog vozila za primjenjivi ciklus ispitivanja WLTP-om, kako je definirano u točki 4.5.3. Podpriloga 8. Prilogu XXI. Uredbi (EU) 2017/1151.”;

               (b)umeće se sljedeći stavak 1.a:

               „1.a Ako je u točkama 2.5.1.1.3., 2.5.1.2.3., 2.5.3.1. ili 2.5.3.2. certifikata o EZ homologaciji tipa zabilježeno više izmjerenih vrijednosti, vrijednosti MCO2,C,5 ili MCO2,CD iz stavka 1. određuju se za potrebe ove odredbe kako slijedi:

               (a)u slučaju jednog mjerenja: kombinirana vrijednost zabilježena u ispitivanju 1.;

               (b)u slučaju dva mjerenja: prosjek dviju kombiniranih vrijednosti zabilježenih u ispitivanjima 1. i 2.;

               (c)u slučaju tri mjerenja: prosjek triju kombiniranih vrijednosti zabilježenih u ispitivanjima 1., 2. i 3.”;

               (2)Prilog I. mijenja se kako slijedi:

               (a)u točki 2.1. zadnja rečenica drugog stavka zamjenjuje se sljedećim:

               „Kad je riječ o hibridnim električnim vozilima bez punjenja iz vanjskog izvora (NOVC-HEV) i hibridnim električnim vozilima s punjenjem iz vanjskog izvora (OVC-HEV), vrijednosti CO2 prema NEDC-u koje će se upotrebljavati kao referentne vrijednosti za potrebe odjeljka 3. utvrđuju se na temelju fizičkih ispitivanja vozila, a ne na temelju simulacija korelacijskog alata. Fizička mjerenja izvode se u skladu s odgovarajućim odredbama koje se odnose na fizička ispitivanja vozila iz ovog Priloga. Ulazni podaci za fizička ispitivanja vozila određuju se te dostavljaju homologacijskom tijelu ili, prema potrebi, tehničkoj službi u skladu s točkom 2.4.”;

               (b)u točki 2.2.a podtočka (a) zamjenjuje se sljedećim:

                „(a) korekcija rezultata ispitivanja WLTP-om za masene emisije CO2 u skladu s Dodatkom 2. Podprilogu 6. i Dodatkom 2. Podprilogu 8. Prilogu XXI. Uredbi (EU) 2017/1151 primjenjuje se na sve takve rezultate ispitivanja neovisno o odredbama točke 3.4.4. podtočke (a) Dodatka 2. Podprilogu 6. i točke 1.1.4. podtočke (a) Dodatka 2. Podprilogu 8. Prilogu XXI. toj uredbi;”;

               (c)u točki 2.4. tablica 1. mijenja se kako slijedi:

                i.u unosu 24 tekst u drugom stupcu ispod naslova „Ulazni parametri za korelacijski alat” zamjenjuje se riječima „Kapacitet servisnog akumulatora”;

                ii.unosi od 38 do 41 zamjenjuju se sljedećim:

                        „38

                        Vrijednost CO2 prema WLTP-u, faza 1. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        gCO2/km

                        Točka 2.1.1.2.1.

                        Dodatka 8.a Prilogu I. Uredbi (EU) 2017/1151

                        Nekorigirana izmjerena vrijednost MCO2,p,1 niske faze

                        39

                        Vrijednost CO2 prema WLTP-u, faza 2. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        gCO2/km

                        Isto

                        Nekorigirana izmjerena vrijednost MCO2,p,1 srednje faze

                        40

                        Vrijednost CO2 prema WLTP-u, faza 3. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        gCO2/km

                        Isto

                        Nekorigirana izmjerena vrijednost MCO2,p,1 visoke faze

                        41

                        Vrijednost CO2 prema WLTP-u, faza 4. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                        gCO2/km

                        Isto

                        Nekorigirana izmjerena vrijednost MCO2,p,1 iznimno visoke faze”;

               iii.u unosu 60 tekst u drugom stupcu ispod naslova „Ulazni parametri za korelacijski alat” zamjenjuje se riječima „Jakost struje alternatora u WLPT-u (istosmjerni pretvarač – niskonaponska strana – u slučaju NOVC-HEV-ova i OVC-HEV-ova)”;

               iv.u unosu 61 tekstu u drugom stupcu ispod naslova „Ulazni parametri za korelacijski alat” zamjenjuje se riječima „Jakost struje servisnog akumulatora”;

               v.briše se unos 75;

               vi.unos 77 zamjenjuje se sljedećim:

                        „77

                        Izmjerena vrijednost CO2 prema WLTP-u (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova) korigirana za vozilo H i/ili vozilo L

                        g/km

                        Točka 2.1.1.2.1. Dodatka 8.a Prilogu I. Uredbi (EU) 2017/1151

                        Kombinirane izmjerene emisije CO2 za vozilo H i vozilo L poslije svih primjenjivih korekcija, MCO2,C,5. U slučaju ispitivanja WLTP-om 2. i 3. unose se svi izmjereni rezultati (osim za NOVC-HEV-ove i OVC-HEV-ove za koje se dostavlja samo konačna vrijednost homologacije tipa)”;

               vii.dodaju se sljedeći unosi od 79 do 101:

                        „79

                        Rezultati ispitivanja CO2 WLTP-om pri baterijskom pogonu (kombinirano)

                        gCO2/km

                        Točka 2.5.3.2. Dodatka 4. Prilogu I. Uredbi (EU) 2017/1151

                        Kombinirane masene emisije CO2 pri baterijskom pogonu MCO2,CD  (prosječne vrijednosti u slučaju ispitivanja 2. i 3.) za ispitivanje tipa I. izračunane u skladu s točkom 4.1.2. Podpriloga 8. Prilogu XXI. Uredbi (EU) 2017/1151 (samo OVC-HEV)

                        80

                        Kombinirane emisije CO2 prema WLTP-u ponderirane faktorom korisnosti (izmjereno)

                        gCO2/km

                        Izračunano u skladu s točkom 4.1.3.1. Podpriloga 8. Prilogu XXI. Uredbi (EU) 2017/1151

                        Izračunani ponderirani kombinirani rezultati (izmjereni) kako je opisano u članku 7.a stavku 1. točki (c) ove Uredbe (samo OVC-HEV)

                        81

                        Kombinirane emisije CO2 prema WLTP-u ponderirane faktorom korisnosti (deklarirano)

                        gCO2/km

                        Točka 2.5.3.3. certifikata o EZ homologaciji tipa

                        Izračunani ponderirani kombinirani rezultati (deklarirani) preuzeti iz točke 2.5.3.3. certifikata o EZ homologaciji tipa (samo OVC-HEV)

                        82

                        Ekvivalentna autonomija na isključivo električni pogon (EAER) prema WLTP-u, kombinirana

                        km

                        Točka 2.5.3.7.2. (EAER) certifikata o EZ homologaciji tipa

                        Kombinirana ekvivalentna autonomija na isključivo električni pogon (EAER) (samo OVC-HEV)

                        83

                        Indeksni broj prijelaznog ciklusa

                        —

                        Točka 2.1.1.4.1.4. Dodatka 8.a Prilogu I. Uredbi (EU) 2017/1151

                        Za OVC-HEV treba navesti indeksni broj prijelaznog ciklusa

                        84

                        Relativna promjena električne energije REECi pri svakom ispitivanju na baterijski pogon

                        —

                        Izračunano u skladu s točkom 3.2.4.5.2. Podpriloga 8. Prilogu XXI. Uredbi (EU) 2017/1151

                        Treba navesti REECi iz svakog ispitivanja na baterijski pogon

                        85

                        Emisije CO2 pri pogonu s dopunjavanjem baterije prema NEDC-u (deklarirano, uvjet B)

                        gCO2/km

                        Opisni dokument (Dodatak 3. Prilogu I. Uredbi (EU) 2017/1151)

                        (za NOVC-HEV točka 3.5.7.2.1.; za OVC-HEV točka 3.5.7.2.2.)

                        Deklaracija proizvođača originalne opreme

                        Za NOVC-HEV: deklarirana kombinirana vrijednost CO2 prema NEDC-u; Za OVC-HEV: deklarirane kombinirane masene emisije CO2 pri pogonu s dopunjavanjem baterije (NEDC, uvjet B).

                        86

                        Emisije CO2 pri baterijskom pogonu prema NEDC-u (deklarirano, uvjet A)

                        gCO2/km

                        Opisni dokument (točka 3.5.7.2.3. Dodatka 3. Prilogu I. Uredbi (EU) 2017/1151

                        Kombinirane emisije CO2 pri baterijskom pogonu, deklaracija proizvođača originalne opreme (samo OVC-HEV)

                        87

                        Ponderirane kombinirane emisije CO2 prema NEDC-u (deklarirano)

                        gCO2/km

                        Deklaracija proizvođača originalne opreme

                        Deklaracija proizvođača originalne opreme (samo OVC-HEV)

                        88

                        Električna autonomija prema NEDC-u za OVC-HEV (deklarirana)

                        km

                        Deklaracija proizvođača originalne opreme

                        Deklaracija proizvođača originalne opreme (samo OVC-HEV)

                        89

                        Faktor KCO2 za korekciju pri pogonu s dopunjavanjem baterije

                        (g/km)/(Wh/km)

                         Točka 2.3.2. Dodatka 2. Podprilogu 8. Prilogu XXI. Uredbi (EU) 2017/1151

                        Korekcijski koeficijent RCB za masene emisije CO2 za NOVC-HEV i OVC-HEV

                        90

                        Konfiguracija hibridnog vozila (P0, P1, P2, P2 planetarni, P3 ili P4)***

                        —

                        Upotrebljava li vozilo električni stroj za pogon vozila i proizvodnju električne energije u položaju P0, P1, P2, P2 planetarni, P3 ili P4, ili njihovoj kombinaciji?

                         Deklaracija proizvođača originalne opreme

                        91

                        Najveća izlazna snaga svakog električnog stroja (P0, P1, P2, P2 planetarni, P3 ili P4)***

                        kW

                        Točka 3.3.1.1.1. Dodatka 3. Prilogu I. Uredbi (EU) 2017/1151

                        Deklaracija proizvođača originalne opreme

                        92

                        Najveći izlazni zakretni moment svakog električnog stroja (P0, P1, P2, P2 planetarni, P3 ili P4)***

                        Nm

                        Deklaracija proizvođača originalne opreme

                        93

                        Za svaki električni stroj omjer između brzine vrtnje električnog stroja i referentne brzine vrtnje (P0, P1, P2, P2 planetarni, P3 ili P4)***

                        —

                        Deklaracija proizvođača originalne opreme

                        94

                        Kapacitet pogonskog REESS-a

                        Ah

                        Točka 3.3.2.3. Dodatka 3. Prilogu I. Uredbi (EU) 2017/1151

                        Deklaracija proizvođača originalne opreme

                        95

                        Jakost struje pogonskog REESS-a

                        A

                        Dodatak 3. Podprilogu 8. Prilogu XXI. Uredbi (EU) 2017/1151

                        Vrijednosti vremenske serije pri 20 Hz koje se upotrebljavaju za ispitivanja uzorkovana na 1 Hz

                        96

                        Vrsta tehnologije pogonskog REESS-a

                        —

                        Točka 1.1.10. Dodatka 8.a Prilogu I. Uredbi (EU) 2017/1151

                        Deklaracija proizvođača originalne opreme

                        97

                        Početno stanje napunjenosti pogonskog REESS-a

                        %

                        Deklaracija proizvođača originalne opreme

                        98

                        Broj ćelija REESS-a

                        Točka 3.3.2.1. Dodatka 3. Prilogu I. Uredbi (EU) 2017/1151

                        Deklaracija proizvođača originalne opreme

                        99

                        Nazivni napon/vremenska serija pogonskog REESS-a

                        V.

                        Dodatak 3. Podprilogu 8. Prilogu XXI. Uredbi (EU) 2017/1151

                        Nazivne vrijednosti ili vrijednosti vremenske serije upotrijebljene za ispitivanje (najmanje 20 Hz)

                        100

                        Funkcija vožnje s motorom u praznom hodu

                        —

                        Da/Ne

                        Ima li vozilo funkciju vožnje s motorom u praznom hodu (omogućuje motoru prazan hod tijekom vožnje vozila radi uštede goriva)?

                        101

                        Funkcija vožnje s isključenim motorom

                        —

                        Da/Ne

                        Ima li vozilo funkciju vožnje s isključenim motorom (omogućuje motoru da se isključi tijekom vožnje vozila radi uštede goriva)?

               ***
                     P0: električni stroj spojen je na pogonski remen motora pa je njegova referentna brzina brzina vrtnje motora;

               P1: električni stroj spojen je na koljenasto vratilo motora pa je njegova referentna brzina brzina vrtnje motora;

               P2: električni stroj postavljen je odmah uzlazno od prijenosa (mjenjač ili kontinuirano varijabilni prijenos) pa je njegova referentna brzina ulazna brzina prijenosa;

               P2 planetarni: električni stroj spojen je na zupčanik planetarnog sklopa zupčanika koji nije spojen na motor s unutarnjim izgaranjem ili strane krajnjeg pogona koje se u ovom tekstu nazivaju planetarna strana. U tom slučaju omjer brzine vrtnje koji treba navesti omjer je između električnog stroja i brzine vrtnje planetarne strane (referentna brzina) koji odražava učinak multiplikacije/redukcije brzine u redukcijskom zupčaniku;

               P3: električni stroj nalazi se odmah uzlazno od krajnjeg pogona pogonske osovine pa je njegova referentna brzina ulazna brzina vrtnje krajnjeg pogona (to uključuje električne strojeve postavljene na zupčanik planetarnog sklopa zupčanika na strani krajnjeg pogona). Vozilo može imati do dva stroja P3 – jedan za prednju osovinu (P3a) i jedan za stražnju osovinu (P3b);

               P4: električni stroj nalazi se silazno od krajnjeg pogona pa je njegova referentna brzina brzina kotača. Vozilo može imati do četiri motora P4 (po jedan za svaki kotač, pri čemu P4a označava prednje kotače, a P4b stražnje kotače).

               Daljnje specifikacije tih ulaznih podataka treba navesti u predlošku ulaznih podataka za korelacijski alat.”;

               (d)u drugom stavku točke 4.2.1.4.2. dodaje se sljedeća rečenica:

               „U slučaju točke (d), kad su koeficijenti cestovnog otpora za porodicu po matrici cestovnog otpora utvrđeni u skladu s točkom 2.3.8.2.1. podtočkom (a), koeficijenti cestovnog otpora pojedinačnog vozila mogu se utvrditi u skladu s formulama iz drugog stavka točke 4.2.1.5.”.

               Članak 2.

               Ova Uredba stupa na snagu dvadesetog dana od dana njezine objave u Službenom listu Europske unije.

               Članak 1. stavak 2. točka (c) primjenjuje se od 1. siječnja 2020.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 31.10.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 140, 5.6.2009., str. 1.

                     (2)

                        Uredba (EU) 2019/631 Europskog parlamenta i Vijeća od 17. travnja 2019. o utvrđivanju standardnih vrijednosti emisija CO2 za nove osobne automobile i za nova laka gospodarska vozila te o stavljanju izvan snage uredbi (EZ) br. 443/2009 i (EU) br. 510/2011 (SL L 111, 25.4.2019., str. 13.).

                     (3)

                        Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).

                     (4)

                        Provedbena uredba Komisije (EU) 2017/1153 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka i o izmjeni Uredbe (EU) br. 1014/2010 (SL L 175, 7.7.2017., str. 679.).


title: PROVEDBENA UREDBA KOMISIJE (EU) …/... o postupcima koje provode nadležna tijela na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda

text:
               PROVEDBENA UREDBA KOMISIJE (EU) …/...

               оd 7.11.2019.

               o postupcima koje provode nadležna tijela na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama)
                  1
               , a posebno njezin članak 65. stavak 6.,

               budući da:

               (1)Uredbom (EU) 2017/625 određene se kategorije životinja i robe podvrgavaju sustavnim kontrolama na graničnim kontrolnim postajama prije njihova ulaska u Uniju.

               (2)Iz članka 65. stavka 4. Uredbe (EU) 2017/625 proizlazi da bi u slučaju sumnje na prijevarne ili obmanjujuće postupke subjekta ili u slučaju teških ili ponovljenih kršenja pravila iz članka 1. stavka 2. te uredbe, trebalo pojačati službene kontrole pošiljaka iste namjene ili podrijetla koje provode nadležna tijela na graničnim kontrolnim postajama. U skladu s člankom 65. stavkom 5. Uredbe (EU) 2017/625 o odluci nadležnih tijela o provođenju tih pojačanih kontrola obavještavaju se Komisija i države članice putem sustava za upravljanje informacijama za službene kontrole (IMSOC) iz članka 131. te uredbe.

               (3)Da bi pristup koordiniranoj provedbi pojačanih službenih kontrola određenih proizvoda koji ulaze u Uniju bio usklađen, treba detaljno utvrditi postupak koordinirane provedbe tih kontrola, uključujući pravila o ulozi sustava IMSOC. Zbog praktičnih razloga, koordinirana provedba pojačanih kontrola na granicama trebala bi biti ograničena na one kategorije pošiljaka za koje postoji prepoznatljiv objekt podrijetla koji je na popisu, tj. na pošiljke proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda.

               (4)Pri primitku obavijesti od nadležnih tijela u skladu s člankom 65. stavkom 5. Uredbe (EU) 2017/625, Komisija bi trebala posebno procijeniti temelji li se neusklađenost na sumnji na prijevarne ili obmanjujuće postupke ili na potencijalnu tešku ili ponovljenu povredu pravila iz članka 1. stavka 2. Uredbe (EU) 2017/625, na primjer stavljanjem na tržište proizvoda životinjskog podrijetla koji sadržavaju kontaminante ili ostatke veterinarskomedicinskih proizvoda u količinama koje premašuju najveće dopuštene količine rezidua ili proizvoda koji nisu u skladu s Uredbom Komisije (EZ) br. 2073/2005
                  2
               .

               (5)Kako bi se smanjio rizik od prijevarnih ili obmanjujućih postupaka slanjem malih pošiljki na službene kontrole, ukupna težina usklađenih pošiljki potrebna za okončanje koordinirane provedbe pojačanih službenih kontrola trebala bi biti najmanje deset puta veća od težine pošiljke zbog koje je mjera aktivirana. Međutim, kako bi se izbjeglo neprihvatljivo administrativno i financijsko opterećenje nadležnih tijela i subjekata, trebalo bi utvrditi i najveću ukupnu težinu usklađenih pošiljaka potrebnu za okončanje koordinirane provedbe pojačanih službenih kontrola.

               (6)Ako se tijekom koordinirane provedbe pojačanih službenih kontrola na tri pošiljke koje ulaze u Uniju utvrdi ista vrsta povrede navedena u obavijesti u skladu s člankom 65. stavkom 5. Uredbe (EU) 2017/625, koordiniranu provedbu pojačanih službenih kontrola treba nastaviti sve dok njihovi rezultati i postupci nadležnih tijela dotičnih trećih zemalja ne postanu zadovoljavajući. U tom bi slučaju Komisija trebala zatražiti od nadležnih tijela trećih zemalja da provedu nužne ispitne postupke i mjere radi popravljanja stanja u objektu podrijetla i o tome izvijeste Komisiju.

               (7)Da bi sustav kontrole bio učinkovitiji, države članice trebale bi moći iz koordinirane provedbe pojačanih službenih kontrola isključiti određene pošiljke kojima će ulazak u Uniju biti zabranjen zbog razloga koji nisu povezani s povredom zbog koje se provode pojačane službene kontrole.

               (8)Budući da se Uredba (EU) 2017/625 primjenjuje od 14. prosinca 2019., i ova bi se Uredba trebala primjenjivati od tog datuma.

               (9)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.
               Predmet i područje primjene

               Ovom se Uredbom utvrđuju pravila o postupcima koje nadležna tijela provode na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda koji ulaze u Uniju da bi bili stavljeni na tržište.

               Članak 2.
               Definicija

               U ovoj Uredbi „objekt podrijetla” znači objekt podrijetla u trećoj zemlji, uključujući plovila trećih zemalja, koji se nalazi na popisima sastavljenima radi izvoza proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda u Uniju u skladu s relevantnim zakonodavstvom Unije.

               Članak 3.
               Aktiviranje koordinirane provedbe pojačanih službenih kontrola

               1.U obavijesti Komisiji i drugim državama članicama o odluci u skladu s člankom 65. stavkom 5. Uredbe (EU) 2017/625 putem sustava IMSOC, nadležna tijela dužna su navesti objekt podrijetla, kategoriju robe, uključujući opis i oznaku iz kombinirane nomenklature iz Priloga I. Uredbi Vijeća (EEZ) br. 2658/87
                  3
               , kao i povredu zbog koje koordinirano provode pojačane službene kontrole.

               2.Nakon primitka obavijesti iz stavka 1. Komisija je dužna procijeniti jesu li ispunjeni sljedeći uvjeti:

               (a)obavijest se temelji na sumnji na prijevarne ili obmanjujuće postupke ili na potencijalnu tešku ili ponovljenu povredu pravila iz članka 1. stavka 2. Uredbe (EU) 2017/625;

               (b)obavijest se odnosi na postupak ili propust za koji je odgovoran objekt podrijetla te pošiljke;

               (c)ta pošiljka nije već podvrgnuta koordiniranoj provedbi pojačanih službenih kontrola u skladu s ovom Uredbom; a da

               (d)ta pošiljka ne podliježe hitnim mjerama donesenima u skladu s člankom 53. Uredbe (EZ) br. 178/2002 Europskog parlamenta i Vijeća
                  4
                ili člankom 261. Uredbe (EU) br. 2016/429
                  5
                ni posebnim mjerama donesenima u skladu s člankom 128. Uredbe (EU) 2017/625, za istu povredu koja je navedena u obavijesti iz stavka 1.

               3.Ishod procjene iz stavka 2. Komisija je dužna unijeti u sustav IMSOC.

               4.Ako ishod procjene iz stavka 2. pokaže da su zadani uvjeti ispunjeni, nadležna tijela u graničnim kontrolnim postajama svih država članica dužna su provesti koordinirane pojačane službene kontrole.

               Članak 4.
               Upute za koordiniranu provedbu pojačanih službenih kontrola

               1.Provjerom identiteta i fizičkim provjerom iz članka 49. Uredbe (EU) 2017/625 nadležna tijela na graničnim kontrolnim postajama svih država članica dužna su provjeriti svaku pošiljku koja dolazi iz istog objekta podrijetla i koja sadržava istu kategoriju robe, da ustanove postoji li ista vrsta povrede, kao što je navedeno u sustavu IMSOC u skladu s člankom 3. stavkom 1.

               2.Za kontrole iz stavka 1. pošiljke se biraju na temelju oznaka iz kombinirane nomenklature navedenih u sustavu IMSOC u skladu s člankom 3. stavkom 1.

               3.Ako te oznake nisu dovoljno konkretne za točno utvrđivanje kategorije robe, nadležna tijela na graničnim kontrolnim postajama smiju podvrgnuti koordiniranoj provedbi pojačanih službenih kontrola samo pošiljke odabrane na temelju tih oznaka ako odgovaraju opisu robe navedenom u skladu s člankom 3. stavkom 1.

               4.Nadležna tijela dužna su u sustav IMSOC unijeti razloge zbog kojih odabrane pošiljke nisu podvrgnute koordiniranoj provedbi pojačanih službenih kontrola u skladu sa stavkom 3.

               Članak 5.
               Obvezne provjere

               1.Ako se tijekom koordinirane provedbe pojačanih službenih kontrola na tri pošiljke koje ulaze u Uniju otkrije ista povreda navedena u obavijesti iz članka 3. stavka 1., Komisija je dužna od nadležnog tijela treće zemlje, u kojoj je objekt podrijetla nesukladnih pošiljaka, zatražiti:

               (a)da provede nužne ispitne postupke radi otkrivanja razloga za povrede („obvezne provjere”);

               (b)da donese akcijski plan u odnosu na objekt podrijetla radi stvarnog rješavanja te situacije; i

               (c)da je obavijesti o poduzetim mjerama iz točaka (a) i (b), te o rezultatima akcijskog plana.

               2.Komisija je dužna pomno pratiti rezultate obveznih provjera i akcijskog plana te poduzeti daljnje mjere, među ostalima mjere u skladu s člankom 53. Uredbe (EZ) br. 178/2002 i člankom 127. stavkom 4. Uredbe (EU) 2017/625, ako

               (a)nadležno tijelo treće zemlje ne poduzme odgovarajuće mjere da bi stvarno riješilo tu situaciju; ili

               (b)ako je nadležna tijela država članica i dalje obavještavaju o nezadovoljavajućim rezultatima koordinirane provedbe pojačanih službenih kontrola.

               Članak 6.
               Prestanak koordinirane provedbe pojačanih službenih kontrola

               1.Koordinirana provedba pojačanih službenih kontrola mora prestati u sljedećim slučajevima:

               (a)ako nadležno tijelo odluči povući svoju obavijest iz članka 3. stavka 1. i o tome putem sustava IMSOC obavijesti Komisiju i druge države članice, navodeći razloge koji opravdavaju tu odluku; ili

               (b)ako se ispune sljedeći uvjeti:

               i.nadležna tijela graničnih kontrolnih postaja država članica u sustavu IMSOC zabilježila su neprekinuti niz od najmanje 10 zadovoljavajućih rezultata koordinirane provedbe pojačanih službenih kontrola; a

               ii.ukupna težina pošiljaka iz točke i. dosegnula je težinu najmanje deset puta veću od težine pošiljke na koju se odnosi obavijest iz članka 3. stavka 1. ili neto težinu od 300 tona.

               2. Međutim, ako je Komisija zatražila obvezne provjere u skladu s člankom 5. stavkom 1. točkom (a), koordinirana provedba pojačanih službenih kontrola mora završiti kada:

               (a)nadležna tijela graničnih kontrolnih postaja država članica u sustavu IMSOC zabilježe neprekinuti niz od najmanje 30 zadovoljavajućih rezultata koordinirane provedbe pojačanih službenih kontrola; a

               (b)nadležno tijelo treće zemlje donijelo je zadovoljavajući akcijski plan u skladu s člankom 5. stavkom 1. točkom (b).

               Članak 7.
               Troškovi koordinirane provedbe pojačanih službenih kontrola

               Troškove koordinirane provedbe pojačanih službenih kontrola podmiruje subjekt odgovoran za pošiljke koje podliježu tim kontrolama.

               Članak 8.
               Pošiljke isključene iz koordinirane provedbe pojačanih službenih kontrola

               1.
                     Nadležna tijela mogu iz koordinirane provedbe pojačanih službenih kontrola isključiti pošiljku kojoj će ulazak u Uniju biti zabranjen u skladu s člankom 66. stavkom 1. Uredbe (EU) 2017/625 zbog razloga koji nisu povezani s povredom zbog koje se provode koordinirane pojačane službene kontrole.

               2.
                     Nadležna tijela dužna su u sustav IMSOC unijeti razloge za isključenje pošiljke iz koordinirane provedbe pojačanih službenih kontrola u skladu sa stavkom 1.

               Članak 9.
               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od 14. prosinca 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 7.11.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 95, 7.4.2017., str. 1.

                     (2)

                        Uredba Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).

                     (3)

                        Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o
                        Zajedničkoj carinskoj tarifi (SL L 256, 7.9.1987., str. 1).

                     (4)

                        Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

                     (5)

                        Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).